**ŠTÁTNY PROGRAM SANÁCIE ENVIRONMENTÁLNYCH ZÁŤAŽÍ 2016 – 2021 A PRVÉ ROKY PRI JEHO PLNENÍ**

**Ing. Katarína Paluchová1**

1*Slovenská agentúra životného prostredia, Tajovského 28, 975 90 Banská Bystrica,
Slovenská republika, katarina.paluchova@sazp.sk*

Štátny program sanácie environmentálnych záťaží (ŠPSEZ) na roky 2016 – 2021 bol schválený uznesením vlády SR č. 7 z 13. 1. 2016 a nadväzuje na ŠPSEZ 2010 – 2015. Predstavuje strategický plánovací dokument pre oblasť environmentálnych záťaží na Slovensku, ktorý určuje rámcové úlohy na postupné znižovanie negatívnych vplyvov environmentálnych záťaží na zdravie človeka a životné prostredie.

Ciele a programové opatrenia ŠPS EZ sú nasledovné:

Cieľ 1 Zlepšenie manažmentu environmentálnych záťaží;

Cieľ 2 Identifikácia a prieskum pravdepodobných environmentálnych záťaží;

Cieľ 3 Podrobný prieskum environmentálnych záťaží;

Cieľ 4 Sanácia environmentálnych záťaží;

Cieľ 5 Monitoring environmentálnych záťaží.

V kapitole Finančné výdavky a zdroje krytia finančných výdavkov potrebných na realizáciu prieskumu, vypracovanie rizikových analýz, sanáciu a monitoring environmentálnych záťaží je uvedený zoznam prioritných lokalít (91) odporúčaných na riešenie s požiadavkou na realizáciu podrobného prieskumu, vypracovanie rizikovej analýzy a štúdie uskutočniteľnosti s celkovým odhadom finančných výdavkov potrebných na ich realizáciu na úrovni 7 mil. Euro. Finančné náklady na monitorovanie lokalít z hľadiska potreby udržateľnosti doteraz realizovaných projektov sú odhadované na úrovni 8.mil.Euro. Odhad celkových finančných výdavkov, ktoré sú potrebné na sanáciu 26 lokalít predstavuje 40 mil. Euro. Odhadované celkové finančné výdavky na riešenie problematiky environmentálnych záťaží do roku 2021 sa pohybujú na úrovni 210 mil. Euro.

V súvislosti s plnením Cieľa 1 (Zlepšenie manažmentu environmentálnych záťaží) je pripravený návrh na novelizáciu zákona č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov.

S cieľom plnenia ŠPSEZ v súlade s Cieľmi 2 (Identifikácia a prieskum pravdepodobných environmentálnych záťaží), 3 (Podrobný prieskum environmentálnych záťaží) a 4 (Sanácia environmentálnych záťaží) bol zo strany MŽP SR naštartovaný proces verejného obstarávania pre nasledovné geologické úlohy:

1. Geologický prieskum vybraných pravdepodobných environmentálnych záťaží (navrhovaných 55 lokalít).

2**.** Sanácia environmentálnych záťaží(navrhovaných 18 lokalít).

Zo strany SAŽP sú rozbehnuté práce na príprave tzv. Národného projektu 1 – Zlepšovanie informovanosti a poskytovanie poradenstva v oblasti zlepšovania kvality životného prostredia naSlovensku, ktorého súčasťou sú informačné a osvetové aktivity zamerané aj na problematiku environmentálnych záťaží.

Finančný zdroj pre všetky vyššie uvedené aktivity predstavuje Operačný Program Kvalita Životného Prostredia (OP KŽP), a to INVESTIČNÁ PRIORITA 4 Prioritnej osi 1: 1.4 Prijatie opatrení na zlepšenie mestského prostredia, revitalizácie miest, oživenia a dekontaminácie opustených priemyselných areálov (vrátane oblastí, ktoré prechádzajú zmenou), zníženie miery znečistenia ovzdušia a podpory opatrení na zníženie hluku (Špecifický cieľ 1.4.2). V oblasti riešenia problematiky environmentálnych záťaží je OP KŽP zamerané na zvýšenie podielu sanovaných lokalít s evidovanými environmentálnymi záťažami, z ktorých vyplýva permanentné riziko negatívneho vplyvu na zdravie človeka a životné prostredie.

Oprávnené aktivity predstavujú:

* Prieskum, sanácia a monitorovanie environmentálnych záťaží v mestskom prostredí, ako aj v opustených priemyselných lokalitách (vrátane oblastí, ktoré prechádzajú zmenou)
* Zlepšenie informovanosti o problematike environmentálnych záťaží

S cieľom plnenia ŠPSEZ 2016 – 2021 sa zo strany ŠGÚDŠ realizujú (príp. sa budú realizovať) nasledovné 3 projekty, ktorými sa napĺňa cieľ 5 Monitoring environmentálnych záťaží.

1. Zabezpečenie monitorovania environmentálnych záťaží Slovenska – 1. časť (skratka ZMEZ1), doba riešenia: 10/2016 – 12/2021, zdroj financovania: OPKŽP, kód výzvy OPKZP-PO1-SC142-2015-4, počet riešených lokalít: 83.
2. Monitorovanie environmentálnych záťaží na vybraných lokalitách Slovenskej republiky – udržateľnosť – lokality SG a PZ MŽP SR, predpokladaná doba riešenia: 05/2017 – 12/2020, zdroj financovania: štátny rozpočet SR, počet riešených lokalít: 75.
3. Monitorovanie environmentálnych záťaží na vybraných lokalitách Slovenskej republiky – udržateľnosť – lokality ŠGÚDŠ, predpokladaná doba riešenia: 01/2017 – 12/2020, zdroj financovania: štátny rozpočet SR, počet riešených lokalít: 161.

Súčasťou plnenia ŠPSEZ 2016 – 2021 je aj pripravovaná slovensko-česká konferencia Znečistené územia 2017, Štrbské Pleso, 16. – 18. október 2017 pod gesciou MŽP SR. (http://contaminated-sites.sazp.sk).

Viac informácií týkajúcich sa ŠPSEZ 2016 – 2021 a  OPKŽP je možné nájsť na odkazoch <https://enviroportal.sk/uploads/files/EZ/spsez20162021.pdf> a <http://www.op-kzp.sk/>.